《远华楼》
明代·张诩

远华楼前百花开，金鞭紫骝嘶将来。明眸皓齿绝世艳，玉箫金管振天哀。

远华楼前百花落，夜夜楼头吹画角。笙歌声断昼沈沈，烟草愁生春漠漠。

花开花落自年年，今日繁华非复前。尘世几人能得仙，古来无恙此山川。

草芥功名何足觅，浮云富贵终何益。君不见漳河铜雀起秋风，洛下铜驼在荆棘。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。